Nous, officiaux de la court de Besençon, faisons savoir... que... nobles hons messires Jehans de Chalon, sires d’Allay et de Naele, d’une part, et messires Girars d’Arguel, chevaliers, tuterres et avoiers de Jehan de Chanvenz, pupille, fiz jadix de Hombert de Chanvenz, escuier, en non de toutour ou d’avoier de celuy Jehan, d’autre part, lesdites parties ont confessé et publiement recongneu en droit, par devant... nostre comandement, qu’il ont hau et fait entre lour les covenances, les pactions et les eschange des choses cy après escriptes, nommées et devisées, c’est à savoir: que lidiz messires Girars, en non de toutour et d’avoier doudit pupille, pour li et pour ses hoirs et pour ces qui cause auront de luy, a baillié, quitté, outroié et delivré adit mons. Jehan de Chalon, pour luy et pour ses hoirs, presant et recevant, perpetuelment, tout ce que lidiz pupilles avoit, avoir pooit et devoit, per quelque cause ne meniere que ce fust, es viles de Lemuy, dou Larderoy, de Champaignole, de Cienz et de Escuvillon, es parochaiges, es finaiges, es terretoires et es appendises desdites viles, en homes, en fames, en mès, en maisons, en tailles, en censes, en rentes de terres, en prey, en deniers, en corvées, en fours, en molins, en aigues, en justice, en signorie grant et petite, et en toutes autres choses, quex qu’elles soient ne coment que elles soient appelées ne nommées, senz riens retenir. Item, li ay baillié, quitté, outroié et delivré cinq buillons de bois que lidiz pupille avoit pour vendre à Salins, lay où li plasoit... Toutes les choses dessusdites... sunt dou franc aluef doudit pupille. Et, d’autre part, lidiz messires Jehans de Chalon, pour luy et pour ses hoirs et pour touz ces qui cause auroient de luy, en eschange, par titre, en nom et en maniere d’eschange et en recompensacion des choses dessusdites, a doney, quitté, outroié et delivré perpetuelment adit mons. Girart, en nom que dessus, present et recevant, quatre vint et dix livrées de terre à estevenens de annuel et perpetuel rente, lesquex quatre vint et dix livrées de terre lidiz messires Jehans de Chalon a assigné et assis adit mons. Girart, en nom que dessus, c’est à savoir sexante livrées de terre que lidiz messires Jehans tenoit sus le communal de la salnerie de Salins pour l’eschange de la sixte partie de la Domainne, à lever, panre et recevoir es quatre quartans de l’an, à chescun quartens quinze livrées d’estevenens; item, et trente livrées de terre à estevenens sus la rente que il tenoit sus le communal pour raison de la rente de Durney, à panre, lever et percevoir chescun anz, c’est à savoir dix livres à la feste saint Ylaire et vint livres à la nativité saint Jehan Baptiste... En tesmoignaige de laquel chose, nous...avons mis le seal de nostre court, avec le seal doudit mons. Girart... Ce fut fait et doné le mecredi devant la feste saint Nicolas d’yver, l’an de grace corrant par mil CCC et treze, ou mois de decembre.